**Riikka Pulkkinen** (s. 8. heinäkuuta 1980 Tampere) on suomalainen kirjailija.

Pulkkiselta on ilmestynyt kuusi romaania, joista esikoisteos *Raja* ilmestyi vuonna 2006. Romaani oli Helsingin Sanomien kirjallisuuspalkintoehdokas ja sai Kaarlen palkinnon. Toinen romaani *Totta* (2010) oli Finlandia-palkintoehdokkaana ja sai kansainvälistä huomiota. Kolmas romaani *Vieras* ilmestyi vuonna 2012. Pulkkisen neljäs teos *Iiris Lempivaaran levoton ja painava sydän* (2014) pohjautuu hänen aikaisemmin kirjoittamaansa kolumniin. Lisäksi ovat ilmestyneet romaanit *Paras mahdollinen maailma* (2016) ja *Lasten planeetta* (2018).

Pulkkisen romaanit ovat olleet usein Suomen myydyimpien kirjojen joukossa. Esimerkiksi *Totta* oli vuoden 2010 toiseksi myydyin ja *Vieras* vuoden 2012 neljänneksi myydyin kotimainen kaunokirja. Pulkkista pidetään yhtenä Suomen nimekkäimmistä nykykirjailijoista.

Elämä
-----

Pulkkinen kasvoi Oulussa kuhmolaissyntyisten vanhempien, juristi-isän ja lääkäri-äidin lapsena. Nuorena Pulkkinen oli yleisurheilija, joka juoksi päämatkoinaan 800 ja 1 500 metriä. Hän edusti seuratasolla Oulun Pyrintöä.

Pulkkinen kirjoitti ylioppilaaksi Kastellin urheilulukiosta. Hän aloitti kirjallisuuden opinnot Oulun yliopistossa, mutta siirtyi vuoden jälkeen opiskelemaan teoreettista filosofiaa ja yleistä kirjallisuustiedettä Helsingin yliopistoon. Hän valmistui filosofian maisteriksi vuonna 2019. 

Pulkkisella on yksi lapsi (s. 2013) entisen puolisonsa poliitikko Erkki Perälän kanssa. Pulkkisen nykyinen puoliso on basisti Tommi Saarikivi, ja heille syntyi tytär joulukuussa 2019.

Ura
---

### *Raja*

*Pääartikkeli: Raja*
Pulkkisen esikoisteos *Raja* ilmestyi vuonna 2006 Gummeruksen kustantamana. Teos herätti runsaasti huomiota, ja siitä otettiin toinen painos heti julkaisupäivänä. Kirja sai erinomaiset arvostelut ja oli muun muassa Helsingin Sanomien kirjallisuuspalkintoehdokkaana. *Raja* oli vuoden 2007 suosituin esikoisteos Helsingin Akateemisessa kirjakaupassa. Pulkkinen sai romaanistaan Gummeruksen jakaman Kaarlen palkinnon ja Laila Hirvisaaren rahaston apurahan. Teosta on myyty yli 10 000 kappaletta. *Rajan* käännösoikeudet on myyty yhdeksälle kielelle.

*Rajasta* tehtiin näytelmäsovitus, joka esitettiin Oulun kaupunginteatterissa vuonna 2012. Sen dramatisoi Seppo Parkkinen ja ohjasi Fiikka Forsman. Yle toteutti romaanista kolmiosaisen televisioversion, joka esitettiin helmikuussa 2014.

### *Totta*

*Pääartikkeli: Totta*
Pulkkisen toinen romaani *Totta* ilmestyi vuonna 2010. Teoksen julkaisi Otava, jonka kirjailijaksi Pulkkinen oli siirtynyt. *Totta* oli ehdolla vuoden 2010 Finlandia-palkinnon saajaksi. Se sai myös kansainvälistä huomiota ja on ilmestynyt 14 kielellä. Romaanista julkaistiin myöhemmin lisäpainos, johon Pulkkinen kirjoitti kuuden sivun mittaisen uuden luvun.

Romaaniin pohjautuva teatteriesitys sai ensi-iltansa KOM-teatterissa marraskuussa 2011. Romaanin elokuvasovitusoikeudet myytiin Vertigo Production -tuotantoyhtiölle kesällä 2011. Lokakuussa 2012 kerrottiin Aku Louhimiehen ohjaavan elokuvan lähitulevaisuudessa.

### Muu tuotanto

Pulkkisen novelli "Kehä" julkaistiin vuonna 2007 kokoomateoksessa *2000-luvun Decamerone*.

Pulkkisen kolmas romaani *Vieras* ilmestyi vuonna 2012. Sen käännösoikeudet on myyty viidelle kielelle. Vuonna 2013 Yle Radio 1 esitti Pulkkisen lähihistorian uudelleenkirjoittamista käsittelevän monologikuunnelman *Wunderbar!*, jonka esitti Krista Kosonen. Pulkkinen arvioi kuunnelman pohjustavan hänen tulevaa romaaniaan. Pulkkisen tekstin pohjalta tehtiin myös samanniminen pienoisooppera, jota esitään elokuussa 2015 Ateneumin taidemuseossa Helsingin Juhlaviikoilla.

Neljäs romaani *Iiris Lempivaaran levoton ja painava sydän* ilmestyi vuonna 2014. Se perustuu hänen *Kauneus & Terveys* -lehteen vuonna 2010 kirjoittamaansa viihteelliseen jatkokertomukseen *Iiris Lempivaara & Levoton ja painava sydän*. Teoksen käännösoikeudet on myyty Ranskaan.

Kirjailijanuran ohella Pulkkinen on kirjoittanut kolumneja *Fit*-lehteen, *Metroon*, *Kauneus & Terveys* -lehteen sekä *Lääkärilehteen*. Pulkkinen oli keväällä 2007 vakiokeskustelijana Nelosen *Kuka, mitä, häh?* -ohjelmassa.

Teokset
-------

### Romaanit

* *Raja*. Helsinki: Gummerus, 2006. ISBN 951-20-7280-7.
* *Totta*. Helsinki: Otava, 2010. ISBN 978-951-1-22965-0.
* *Vieras*. Helsinki: Otava, 2012. ISBN 978-951-1-25640-3.
* *Iiris Lempivaaran levoton ja painava sydän*. Helsinki: Otava, 2014. ISBN 978-951-1-27833-7.
* *Paras mahdollinen maailma*. Helsinki: Otava, 2016. ISBN 978-951-1-29892-2.
* *Lasten planeetta*. Helsinki: Otava, 2018. ISBN 978-951-1-32609-0.
* *Lumo*. Helsinki: Otava, 2022. ISBN 978-951-1-42243-3.

### Muu tuotanto

* *Kehä*, novelli kokoelmassa *2000-luvun Decamerone*, WSOY 2007

Lähteet
-------

1. 1 2  Pulkkinen, Riikka *Kirjasampo.fi*. Viitattu 24.11.2014.
2. ↑  Bestsellerit 2010 Suomen Kustannusyhdistys. Viitattu 19.12.2021.
3. ↑  Bestsellerit 2012 Suomen Kustannusyhdistys. Viitattu 19.12.2021.
4. ↑  Eron kokenut Riikka Pulkkinen kirjoitti perheen hajoamisesta: "Päätöksen jälkeen olo voi olla jopa riehakas – kunnes arki rysähtää" *Yle Uutiset*. Viitattu 5.10.2018.
5. ↑  Forum24 11.1.2007, s. 22.
6. ↑  Larros, Heini: Tosi nolo kirjailija *City.fi*.  1.9.2006.
7. ↑  Riikka Pulkkinen Tilastopaja oy.  Arkistoitu 10.10.2007. Viitattu 12.10.2010.
8. ↑  Lappalainen, Marja-Liisa: Piiloon pojilta.  *Ilta-Sanomat/Plussa*, 9.12.2006, s. 22.
9. 1 2  Aarne, Mikko: Rakkaus & kuolema.  *Gustafva: Gummeruksen asiakaslehti*, 2007, nro 2, s. 6–8.
10. ↑  Pulkkinen, Riikka: Romaani tekijän anteeksipyyntönä - kerronnan etiikka Ian McEwanin Atonementissa.  *Helsingin yliopisto: pro gradu -tutkielmat*, 2019. Artikkelin verkkoversio.
11. ↑  Pippuri, Outi: Riikka Pulkkinen sai lapsen: "Hän on maailman söpöin" *Me Naiset*.  24.9.2013. Viitattu 29.4.2017.
12. ↑  Tähtivaara, Sarianne: Menestyskirjailija Riikka Pulkkinen eroaa miehestään *Iltalehti*.  31.3.2017. Viitattu 29.4.2017.
13. ↑  Kirjailija Riikka Pulkkinen ja Ultra Brasta tuttu Tommi Saarikivi saivat tyttövauvan – tuore äiti jakoi kuvan vastasyntyneestä pienokaisesta *Ilta-Sanomat* Viitattu 12.12.2019
14. 1 2  Esikoiskirjailija Riikka Pulkkinen sai Kaarlen palkinnon *Kaleva.fi*.  27.1.2007. Viitattu 24.11.2014.
15. 1 2 3  Teokset *Riikkapulkkinen.com*. Viitattu 9.12.2014.
16. ↑  Raja *Näytelmät.fi*. Viitattu 11.12.2014.
17. ↑  Raja Oulun kaupunginteatteri.  Arkistoitu 22.10.2014. Viitattu 11.12.2014.
18. ↑  Riikka Pulkkisen menestysromaani Raja Kotikatsomossa alkaen 23.2.  18.2.2014. Yle. Viitattu 3.12.2014.
19. ↑  Riikka Pulkkinen siirtyy Otavalle *Iltasanomat.fi*.  12.11.2007. Viitattu 24.11.2014.
20. ↑  Riikka Pulkkisen Totta Finlandia-ehdokkaana  11.11.2010. Yle Uutiset. Viitattu 21.11.2012.
21. ↑  Riikka Pulkkinen Otava. Viitattu 24.11.2014.
22. ↑  Mirka Heinonen: Lisää kohtauksia.  *Anna*, 24.11.2011, s. 9.
23. ↑  KOM-teatteri sovitti Riikka Pulkkisen romaanin: Valheen varjossa, totuuden tulessa *Demari.fi*.  30.11.2011. Viitattu 24.11.2014.
24. ↑  Riikka Pulkkisen romaanista elokuva *Yle Uutiset*.  29.6.2011. Viitattu 24.11.2014.
25. ↑  Aku Louhimies ohjaa elokuvan Riikka Pulkkisen Totta-romaanista *Elokuvauutiset.fi*.  22.10.2012.  Arkistoitu 29.11.2014. Viitattu 24.11.2014.
26. ↑  2000-luvun Decamerone *Helmet.fi*. Viitattu 24.11.2014.
27. ↑  Oinaala, Sampsa: Krista Kosonen esittää kaikki roolit Riikka Pulkkisen kuunnelmassa *HS.fi*.  11.8.2013. Viitattu 9.12.2014.
28. ↑  Uusi romaani vireillä.  *Ilta-Sanomat*, 27.11.2013, s. 26.
29. ↑  Uusivaara, Terhi: Pienoisoopperassa käytetään videomateriaalia ja tehdään aikamatka vuoteen 1989 *Yle Uutiset*.  24.8.2015. Viitattu 24.8.2015.
30. ↑  Iiris Lempivaara Kauneus & Terveys.  Arkistoitu 6.2.2015. Viitattu 9.12.2014.
31. ↑  Karhunen, Panu: Nelonen lopetti uutuusohjelmansa *Ilta-Sanomat*.  21.4.2007. Viitattu 2.11.2016.

Aiheesta muualla
----------------

* Riikka Pulkkisen kotisivut
* Riikka Pulkkinen: Lasten planeetta Kirjastokaista-video


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Suomi (KANTO)
* Yhdysvallat
* Tšekki
* Korea
* Alankomaat
* Puola

 |
|  |
| Muut | 
* IdRef

 |

 |